**דניז חזניוק** (נולדה ב-24 באוקטובר 1994) היא טניסאית ישראלית, אלופת ישראל בטניס בשנים 2016 ו-2018. הייתה מדורגת ראשונה בישראל לטניס נשים (אוקטובר 2017). מדורגת (נכון לדצמבר 2018) במקום 248 בעולם. דירוג השיא שלה היה 200.

ביוגרפיה
--------

נולדה באשקלון ללריסה וגרמן חזניוק שעלו מאוקראינה. אביה הוא אורתופד. אחותה הצעירה סטפני חזניוק היא טניסאית עבר ושדרנית קווים בערוץ הספורט, שהייתה בזוגיות עם יאיר נתניהו, בנו של ראש הממשלה באותה עת.

חזניוק החלה את הקריירה המקצוענית בשנת 2010 כשהייתה בת 16. בספטמבר 2011 זכתה בתואר הראשון שלה בטורניר ITF שנערך במיטילנה, ושבועיים מאוחר יותר זכתה בתחרות דומה באתונה. בשנת 2012 זכתה בתחרות ITF נוספת בבלגיה.

באפריל-מאי 2013 זכתה בשלוש תחרויות ITF רצופות: שתי תחרויות שנערכו באשקלון ותחרות נוספת ברמת השרון. בשלושת השבועת ניצחה 15 משחקים מבלי להפסיד מערכה. בתחילת יוני זכתה בשתי תחרויות נוספות ברעננה והרצליה. בעקבות שרשרת הזכיות נכנסה ל-400 הראשונות בעולם.באוגוסט זכתה בתחרות נוספת בבלגיה שנערכה על חימר. בסוף השנה הגיעה לדירוג 313 בעולם.

במרץ 2014 זכתה בתחרות בהרקליון, יוון. בהמשך השנה ניסתה להתקדם בתחרויות ITF גדולות יותר אך לא נחלה הצלחה רבה. בסוף השנה ירדה לדירוג 382 בעולם.

במאי ויוני 2015 זכתה בשלוש תחרויות ITF שנערכו בישראל והגיעה לגמר בשתיים נוספות. בסוף יוני הגיעה לחצי הגמר בתחרות על סך 25 אלף דולר ברוסיה. בהמשך השנה זכתה בשלוש תחרויות נוספות בישראל והגיעה לגמר בשתיים נוספות. עד סוף השנה חזרה לסביבות המקום ה-300 בעולם.

דניז בטורניר קאן-סור-מר הפתוחה 2016
### 2016

בשנת 2016 שיחקה בעיקר בתחרויות ITF גדולות יותר. בספטמבר הגיעה פעמיים לגמר תחרויות על סך 25 אלף דולר בגאורגיה ובאוקראינה. בעקבות הצלחות אלה ומספר תוצאות נוספות הגיעה עלתה לסביבות מקום 250 בעולם.

ב-4 בדצמבר זכתה בטורניר ITF ברמת גן (על סך 10,000 דולר) כשניצחה בגמר את הצ'כית מרים קולודז'יובה (559) 5:7 ו-3:6. בתחרות נוספת בישראל הגיעה לגמר.

ב-23 בדצמבר זכתה לראשונה באליפות ישראל, אחרי שניצחה במשחק הגמר את מאיה טחן 1:6 ו-1:6.

חזניוק במוקדמות טורניר וושינגטון, 2017
### 2017

בפברואר השתתפה לראשונה במוקדמות טורניר WTA, באקפולקו מקסיקו, והפסידה בסיבוב הראשון.

באפריל זכתה לראשונה בטורניר ITF על סך פרסים של 25 אלף דולר, באירפאטו במקסיקו. בעקבות הזכייה עלתה למקום 213 בעולם, שהיה דירוג השיא שלה באותו זמן, אך עד אוקטובר לא הצליחה ליצור הצלחות נוספות ויצאה מהטופ 300 בעולם.

באוקטובר זכתה בטורניר ITF נוסף על סך פרסים של 25 אלף דולר שנערך בלאגוס שבניגריה, לאחר שגברה בגמר על קוני פרין השווייצרית בשלוש מערכות. שבוע לאחר מכן העפילה לגמר הטורניר השני בלאגוס, שוב מול קוני פרין, אך הפעם הפסידה לה בשתי מערכות. בעקבות הצלחות אלה חזרה ל-300 הטובות בעולם.

באליפות ישראל שנערכה בדצמבר העפילה חזניוק למשחק הגמר שבו הפסידה לולדה אקשיברובה בשתי מערכות, לאחר שפרשה במצב של נקודת משחק ליריבתה, בתוצאה 7:6 (5), 5:4 (40:15) דבר שגרר תרעומת וביקורת רבה בתקשורת.

### 2018

בפברואר הצליחה להשיג ניצחון ראשון במוקדמות טורניר WTA באקפולקו שבמקסיקו, על סך פרסים של 250,000$, כאשר גברה על האמריקאית ג׳קלין קאקו בתוצאה 6-2 6-1, אך הפסידה בסיבוב המוקדמות השני.

באפריל, ניצחה בשני הסיבובים הראשונים במוקדמות טורניר WTA במונטריי שבמקסיקו, שם גברה על יריבה מקומית וניצחה את האמריקאית ג׳יימי לואב (157 בעולם), אך הפסידה בסיבוב השלישי למדורגת 165 בעולם ולא עלתה להגרלה הראשית.

במאי זכתה בתואר ה-20 בקריירה כשזכתה בטורניר על סך פרסים של 25 אלף דולר באוספריי שבפלורידה. בגמר גברה על סופי צ׳אנג 10-6 4-6 6-4. בעקבות תוצאה זו הגיעה לדירוג השיא שלה (200), ובפעם הראשונה נכנסה לרשימת 200 הראשונות בעולם.

באוגוסט השתתפה לראשונה במוקדמות גרנד סלאם באליפות ארצות הברית הפתוחה, אך הפסידה בסיבוב המוקדמות הראשון ב-3 מערכות לתמרה קורפץ (180 בעולם) הגרמניה.

בספטמבר העפילה לראשונה לטורניר WTA בגואנגג'ואו, סין. חזניוק ניצחה בסיבוב הראשון אך הפסידה בשמינית הגמר במשחק בו שיחקה במהלך יום הכיפורים. באוקטובר ניצחה בפעם הראשונה שחקנית מהטופ 100 בעולם בסיבוב הראשון של תחרות על סך 125 אלף דולר במומבאי, הודו. סיימה את השנה במקום 253 בעולם.

בדצמבר זכתה בפעם השנייה באליפות ישראל לאחר שגברה בחצי הגמר על האלופה היוצאת, אקשיברובה, ובגמר ניצחה את מאיה טחן (אנ') בשתי מערכות.

חזניוק במוקדמות וימבלדון 2019
### 2019

במאי זכתה בתחרות על סך 25 אלף דולר בפורטוגל. השתתפה לראשונה במוקדמות אליפות וימבלדון אך הפסידה בסיבוב המוקדמות הראשון למדורגת 198 בעולם בשתי מערכות. ביולי הגיעה לגמר בתחרות 25 אלף דולר באינדיאנה, ארצות הברית. לקראת סוף השנה יצאה מהטופ 300 בעולם.

### בנבחרת ישראל

בשנת 2012 זומנה בפעם הראשונה לנבחרת גביע הפדרציה של ישראל. חזניוק לא שותפה במשחקי הבית האזורי שנערכו באילת. מספר ימים לאחר מכן התראיינה ומתחה ביקורת חריפה על שחר פאר, יוליה גלושקו, והמאמן ליאור מור. בעקבות פרשה זו לא זומנה לנבחרת במשך 4 שנים.

עם זכייתה באליפות ישראל בדצמבר 2016, זומנה חזניוק לנבחרת והשתתפה במשחקי בית אירופה/אפריקה 1 שנערך באסטוניה בפברואר 2017, לצד יוליה גלושקו. חזניוק רשמה שני ניצחונות ושני הפסדים ביחידות, אך הנבחרת סיימה במקום האחרון וירדה לבית אירופה/אפריקה 2.

במשחקי בית אירופה/אפריקה 2 באפריל 2018 היא לא זומנה לנבחרת, למרות היותה הטניסאית הבכירה של ישראל בדירוג העולמי, בנימוק "שיקולים חברתיים".

קישורים חיצוניים
----------------

ויקישיתוף מדיה וקבצים בנושא **דניז חזניוק** בוויקישיתוף
* דניז חזניוק, ברשת החברתית אינסטגרם
* דניז חזניוק, באתר ה-WTA
* דניז חזניוק, באתר ה-ITF
* דניז חזניוק, באתר גביע הפדרציה
* אהרל'ה ויסברג‏, "היו רגעים שחשבתי לעצור ולהפסיק", באתר וואלה!‏, 16 בפברואר 2017
* אתר למנויים בלבד עירד צפריר, סגור לי ת'פינה | דניז חזניוק: "הייתי פורשת בגמר גם אם הייתי מובילה", באתר הארץ, 25 בדצמבר 2017
* עמיר פלג, דניז חזניוק: "לא מפחדת מהאיגוד שמאיים עליי", באתר ynet, 17 באפריל 2018

הערות שוליים
------------

1. ↑  מערכת וואלה! ספורט‏, לראשונה בקריירה: דניז חזניוק זכתה באליפות ישראל בטניס לנשים, באתר וואלה!‏, 23 בדצמבר 2016
2. ↑  אורי טלשיר, גם ברגע הגדול שלה, דניז חזניוק לא מזייפת אידיליה, באתר הארץ, 23 בדצמבר 2016
3. ↑  שי אלון, ‏דניז חזניוק זכתה בתואר ה-ITF ברמת גן, באתר ONE‏, 4 בדצמבר 2016
4. ↑  שי אלון, ‏דניז חזניוק אלופת ישראל אחרי 1:6 ו-1:6 על טחן, באתר ONE‏, 23 בדצמבר 2016
5. ↑  שי אלון, ‏בדרך למעלה: חזניוק זכתה בטורניר אירפואטו, באתר ONE‏, 16 באפריל 2017
6. ↑  אלמוג שריד, דניז חזניוק: "שחר פאר היא בלוף", באתר nrg‏, 6 בפברואר 2012
7. ↑  גלעד בלום, ‏בירה או שתיים לא יזיקו, גברת חזניוק, באתר גלובס, 13 בפברואר 2012
8. ↑  אתר למנויים בלבד אורי טלשיר, דניז חזניוק: "בחיים לא הייתי עושה את זה שוב", באתר הארץ, 24 בדצמבר 2014
9. ↑  אורן אהרוני, דניז חזניוק: "מגיע לי לשחק בפדרציה", באתר ynet, 13 בדצמבר 2015
10. ↑  מערכת וואלה! ספורט‏, דניז חזניוק חוזרת לסגל הפדרציה: "אין תחושה יותר טובה מזאת", באתר וואלה!‏, 27 בדצמבר 2016
11. ↑  נדב צנציפר ורז שכניק, אביה של דניז חזניוק: "מצחיק להחליף לחולה שגוסס את הכדור ולא את הרופא", באתר ynet, 31 במרץ 2018
12. ↑  עמיר פלג, דניז חזניוק: "לא מפחדת מהאיגוד שמאיים עליי", באתר ynet, 17 באפריל 2018